Skyr

Skyr eller skjør er et fettfritt meieriprodukt med tradisjoner fra islandsk og norsk kultur. Produktet kan minne om yoghurt, men har en tykkere konsistens. Skyr har en litt syrlig melkesmak med et snev av gjenværende sødme, og leveres i smakstilsatte varianter.

 Produksjon 
Skyr blir produsert av skummet melk som blir pasteurisert ved høy temperatur og kjølt ned til ca. 35 grader. Deretter blir en blanding av melkesyrebakterier som er tilsatt og melka blir satt til fermentering i 15–20 timer. Den fermenterte melka blir så varmebehandlet og deretter filtrert for å få ostestoffet ut. Til slutt gjennomgår ostestoffet enda en varmebehandling for å framstille det ferdige skyret.

 Historie 
Ordet skyr kommer fra norrønt skyr, som er en avledning av verbet skera (skjære) og har sammenheng med begrepet skjære seg (dvs. skille seg i myse og ostemasse). Etter gjeldende bokmåls- og nynorskrettskriving skal navnet på den norske varianten skrives skjør, mens den islandske varianten er normert til skyr i nynorsk.

Landnåmsmennene tok med seg skyr fra Norge da de bosatte seg på Island sist på 800-tallet. Siden den gang har kunnskapen om og tradisjonene med skyr blitt borte i det meste av Skandinavia.

Omkring 2010 åt en gjennomsnittlig islending ti kilogram skyr i året ifølge Bent Myrdahl, administrerende direktør i Q-Meieriene.

I 2009 lanserte Q-Meieriene den første norskproduserte skyr i norske dagligvareforretninger (på lisens fra islandske Mjólkursamsalan) og fikk senere registrert Skyr som varemerke for yoghurtliknende produkter i Norge. Patentstyret vedtok i 2018 å oppheve varemerkeregistreringen, men etter å ha klagd til Klagenemnda for industrielle rettigheter fikk Kavli/Q-meieriene beholde varemerket.

 Se også
 Skjørost

 Referanser 

 Eksterne lenker 


Kategori:Islandsk mat
Kategori:Meieriprodukter